Predkladacia správa

	
	Z minuloročných zasadnutí Spoločného výboru CEFTA, stretnutia ministrov poľnohospodárstva, ako aj zo summitu predsedov vlád krajín CEFTA vyplynula úloha týkajúca sa  ďalšej liberalizácie agropotravinárskeho obchodu. V zmysle záverov z týchto stretnutí sa v minulom roku začali rokovania medzi Slovenskou republikou a Českou republikou na jednej strane a Maďarskou republikou na strane druhej na bilaterálnej úrovni. 
 	Cieľom dohody CEFTA je navzájom si vytvárať výhodnejšie podmienky vo vzájomnom obchode, ako sú vytvorené s tretími krajinami a postupne spoločne odstraňovať tarifné a netarifné prekážky v obchode.
	Vychádzajúc z predchádzajúcich skúseností nie je reálne predpokladať, že ďalšiu liberalizáciu agropotravinárskeho obchodu  je možné uskutočniť na multilaterálnom základe. Niektoré strany CEFTA podporujú názor, že je vhodné najprv ukončiť analýzu koncesií poskytovaných v rámci CEFTA a až následne posúdiť možnosť ďalšej liberalizácie v tejto oblasti. Preto slovenská strana spolu s českou pristúpila v minulom roku k rokovaniam na trilaterálnom základe s Maďarskou republikou. 
	Pri rokovaní sa vychádzalo z Doplnkového protokolu č. 3 k CEFTA, ktorý rozdeľuje agropotravinárske komodity do týchto základných skupín:
	Listina A – vo vzájomnom obchode sa medzi jednotlivými členskými krajinami CEFTA uplatňujú nulové colné sadzby bez obmedzenia - je to tzv. multilaterálna listina; 
Listina  B – ide o položky, pri ktorých jednotlivé členské krajiny CEFTA vo vzájomnom obchode uplatňujú znížené preferenčné colné sadzby bez obmedzenia – ide taktiež o tzv. multilaterálnu listinu; 
Listiny C (dovoz SR) a D (vývoz SR) – upravujú bilaterálne preferenčné obchodné režimy – u týchto položiek ide o dovozy a vývozy pri preferenčnom cle ako v rámci kvót tak aj bez obmedzenia. 
Koncesie si jednotlivé členské krajiny v prevažnej miere poskytli na recipročnom základe až na niekoľko výnimiek.

	Z povahy listín vyplýva, že liberalizácia medzi SR/ČR a MR sa môže dotýkať iba bilaterálnych listín C a D. Slovenská republika a Česká republika v zmysle dohody o Colnej únii  zachovávali spoločný postup pri rokovaniach s Maďarskou republikou.
	Z výsledkov rokovaní vyplýva, že dochádza k ďalšiemu zníženiu colných sadzieb u komodít, ktoré doteraz ešte neboli liberalizované v rámci CEFTA, a ich výška obmedzovala  slovenským exportérom prístup na trhy Maďarska. Zároveň došlo k ďalšej liberalizácii niektorých komodít, na ktoré sa už poskytovali preferenčné clá z Doplnkového protokolu č.3 k CEFTA. 
	Vychádzajúc z dohodnutých koncesií predstavuje priamy dosah liberalizácie obchodu s agropotravinárskymi komoditami na štátny rozpočet pri dovoze z Maďarska  zníženie  hodnoty vybraného cla o cca 53 mil. Sk a pri vývoze zo Slovenska sa zníži hodnota vybraného cla na maďarskej strane cca o 382 mil. Sk. Na druhej strane však možno očakávať zvýšenie príjmovej časti štátneho rozpočtu Slovenskej republiky v dôsledku rastu výroby  a jej následného vývozu do Maďarskej republiky. Tu možno očakávať zvýšenie vývozu o cca 205 mil. Sk oproti doterajšej úrovni vývozu do Maďarskej republiky, a tým aj zníženie záporného salda obchodnej bilancie s MR agrárnom sektore.  
Výsledky rokovaní expertov sú obsiahnuté v Doplnkovom protokole č. 10 k CEFTA, ktorý bol odsúhlasený všetkými zmluvnými stranami CEFTA na riadnom zasadnutí Spoločného výboru CEFTA dňa 11.10.2001 v Bukurešti a následne bude podpísaný ministrami zodpovednými za zahraničný obchod počas summitu predsedov vlád krajín CEFTA, tak aby mohol byť predbežne uplatňovaný od 1.1.2002.
	Doplnkový protokol č. 10 k CEFTA obsahuje nové prílohy C a D k Protokolu č. 4, ktoré nahradia existujúce prílohy C a D z Doplnkového protokolu č. 3 k CEFTA.
	Po podpise ministrom hospodárstva Slovenskej republiky bude Doplnkový protokol č. 10 k CEFTA predložený na vyslovenie súhlasu Národnej rade Slovenskej republiky a následne ho bude ratifikovať prezident Slovenskej republiky, čím sa splnia všetky podmienky nevyhnutné pre vstup tohto protokolu do platnosti.
Doplnkový protokol č. 10 k CEFTA sa bude podpisovať v anglickom jazyku, tak ako je to ustálené pri všetkých dokumentoch v rámci CEFTA.